"DecumAna" este primul punct gastronomic local din Moigrad deschis oficial zilele trecute. Nu, nu este restaurant, este un loc simplu, în mijlocul unei familii de sălăjeni, oameni dornici să pună în farfuria turiștilor preparate simple, cunoscute în Sălaj și bazate pe ingrediente locale, de sezon.
În centrul acestei povești este Ana Maria Silaghi, o sălăjeancă simplă, harnică, iubitoare de frumos și de valorile satului sălăjean. Împreuna cu familia sa și cu sprijinul oferit de Asociația de Dezvoltare Intracomunitară "Țara Silvaniei", Ana a pus bazele acestui punct gastronomic local în gospodăria personală. Inaugurarea a avut loc vineri, la eveniment participând invitați din Sălaj, Cluj, dar și din alte județe, toți iubitori de gastronomie locală și de istorie.
Evenimentul a fost unul în care gazdele au pregătit mâncăruri cunoscute în Sălaj, dar și specialități ancorate adânc în istorie. Zacuscă de hribi, de fasole, prăjituri din foi cu miere, coșulețe cu nucă, linte bătută cu legume, sarmale, cârnat afumat, jumări, friptură, salată de vinete, de leurdă, ceapă și usturoi verde, slănină afumată, mezeluri de casă, ciurigăi, acestea sunt doar o parte din oferta acestei familii. N-au lipsit mierea de albine, familia Anei deține stupi, apicultura fiind și o pasiune. Ce este de fapt un punct gastronomic local? Este locul unde poți mânca la fel ca în casa bunicilor.
Trebuie să anunți gazdele înainte cu o zi sau două că urmează să le treci pragul și ele își vor pregăti o mâncare de prin părțile locului. Dar să nu mai lungim vorba. La inaugurare au fost prezenți maestrul bucătar Mircea Groza, managerul ADI "Țara Silvaniei", Daniel Stejeran, cercetătorul științific Dan Băcueț cu al său rol de "general" roman. A fost prezent și președintele Consiliului Județean Sălaj, Dinu Iancu Sălăjanu, acesta apreciind că astfel de activități sunt deosebit de importante în Sălaj, un județ încărcat de istorie și de valori care trebuie promovate. "DecumAna reprezintă o nouă experiență culinară din inima Imperiului Roman. Istoria pătrunde adânc prin ruinele Castrului Roman de la Porolissum, lăsând în urma sa, povești, legende, mirodenii, rețete și multe intrigi cu și despre daci și romani. Sanctuar străvechi de civilizație, organizare și locuire, Porolissum este un reper deosebit în organizarea comunitară din marele Imperiu Roman. Poarta Meseșană reprezintă punctul de trecere peste linia munților Meseș și locul îndrăgit de numeroși împărați romani. Porta Decumana este una din porțile principale din Castrul Roman Porolissum, alături de Porta Praetoria. Amplasată pe latura din spatele comandamentului, făcând legătura dintre castru și amfiteatru, Porta Decumana devine un portal între macellum (piața) și zona de locuit și gătit. Cele mai alese mirodenii, ingredinete, băuturi erau aduse de iscusiții negustori pe limesul roman porolissensis din întreg Imperiul Roman. Arta culinară a fost unul dintre punctele foarte ale romanilor, care au apreciat întotdeauna produsele deosebite, de la uleiul de măsline, vinul scump și pâinea gustoasă la produse exclusiviste din cereale, linte și alese cărnuri într-o combinație apetisantă", este o parte din prezentarea Asociației de Dezvoltare Intracomunitară "Țara Silvaniei" despre punctul gastronomic local de la Moigrad.